Λούκας Βιγιαφάνιες

Συλλογική καριέρα

Ο Βιγιαφάνιες πραγματοποίησε το επαγγελματικό του ντεμπούτο στην Πριμέρα Β΄ Νασιονάλ (Β΄ Εθνική Κατηγορία Αργεντινής) με την ομάδα της γενέτειράς του, την Κομισιόν ντε Ακτιβιδάδες Ινφαντίλες, σε ηλικία 16 ετών. Συνολικά, αγωνίστηκε σε 57 αναμετρήσεις με την ομάδα, πετυχαίνοντας 12 τέρματα.
Το 2010, η Ιντεπεντιέντε απέκτησε τον παίκτη ως δανεικό για έναν χρόνο. Πραγματοποίησε το ντεμπούτο του στην Πριμέρα Ντιβιζιόν Αργεντινής σε μια ήττα με σκορ 0–1 απέναντι στην Τίγρε στα πλαίσια της Απερτούρα του 2010, παρά το γεγονός πως η αναμέτρηση διεξήχθη τον Φεβρουάριο του 2011.
Στις 2 Μαΐου 2011, ο Βιγιαφάνιες πέτυχε το πρώτο του τέρμα με τα χρώματα της Ιντεπεντιέντε, σε μια ισοπαλία με σκορ 1–1 απέναντι στην Μπόκα Τζούνιορς.
Το καλοκαίρι του 2013, το γεγονός πως δεσμευόταν με συμβόλαιο έως τον Ιούνιο του 2014 και πως δεν υπολογιζόταν από τον Μιγκέλ Άνχελ Μπρίντιζι, τράβηξε το ενδιαφέρον του Αντόνιο Μοχάμεντ έπειτα από την ανάληψη, εκ μέρους του, της τεχνικής ηγεσίας της Ουρακάν και τον οδήγησε στο να καταβάλει προσπάθεια για την απόκτησή του από τους "Globe". Έπειτα από αρκετές ημέρες διαπραγματεύσεων και εμποδίων, τελικώς αποφασίστηκε πως ο Λούκας Βιγιαφάνιες θα παραχωρείτο ως δανεικός στην Ουρακάν για την σεζόν 2013/14. Στις 1 Αυγούστου 2014, ο Βιγιαφάνιες υπέγραψε συμβόλαιο διάρκειας δύο ετών με τον Παναιτωλικό υπό την μορφή δανεικού από την Ιντεπεντιέντε, με τον οποίο και αγωνίστηκε στην ελληνική Σούπερ Λίγκα, δίπλα στους πρώην συμπαίκτες του από την Κλουμπ Ατλέτικο Ιντεπεντιέντε, Φερνάντο Γοδόι και Νικολάς Μαρτίνες, αδερφό του επιθετικού της Μπόκα Τζούνιορς, Χουάν Μανουέλ Μαρτίνες.
Στις 10 Δεκεμβρίου 2015, η ΑΕΚ ενέταξε τον επιθετικό μέσο του Παναιτωλικού, Λούκας Βιγιαφάνιες, στην μεταγραφική της λίστα. Η ΑΕΚ αναζητούσε την μεταγραφική απόκτηση ενός επιθετικού κατά την διάρκεια της μεταγραφικής περιόδου του Ιανουαρίου και ο Βιγιαφάνιες περιλαμβανόταν μεταξύ των λύσεων για την ενίσχυση της ομάδας. Καμία επίσημη επαφή δεν έλαβε χώρα, ωστόσο πιστεύεται πως ο προπονητής της ΑΕΚ, Γκους Πογιέτ, επιθυμούσε την απόκτησή του. Στις 24 Ιανουαρίου 2016, χάρη σε ένα σουτ από κοντινή απόσταση του Αργεντινού μέσου, Βιγιαφάνιες, στο ξεκίνημα της αναμέτρησης, ο Παναιτωλικός επικράτησε με σκορ 1-0 της Βέροιας και πέτυχε την πρώτη εκτός έδρας νίκη του μετά τον Αύγουστο του 2015.
Στις 27 Ιανουαρίου 2016, ο Παναθηναϊκός απέκτησε τα δικαιώματα του παίκτη από την Ιντεπεντιέντε, οπότε και από το καλοκαίρι του 2016, ο Λούκας Βιγιαφάνιες ανήκει στους "Πράσινους". Ωστόσο, ο Παναιτωλικός επιθυμούσε να εκμεταλλευτεί οικονομικά την μεταγραφή του παίκτη και, ως αποτέλεσμα, τον παραχώρησε στον Παναθηναϊκό από την 1 Φεβρουαρίου.
Στις 6 Μαρτίου 2016, πέτυχε το πρώτο του τέρμα με τα χρώματα της νέας του ομάδας σε εντός έδρας νίκη με σκορ 2-0 επί του Ατρόμητου.

Ελληνικό διαβατήριο

Το 2014, ο Λούκας ξεκίνησε τις απαραίτητες διαδικασίες ώστε να λάβει ελληνική υπηκοότητα, χάρη στον προπάππο του ο οποίος καταγόταν από τον Πειραιά, με στόχο να είναι σε θέση να αγωνιστεί με την Εθνική Ελλάδος. Οι διαδικασίες βρίσκονται ακόμη υπό εξέλιξη.

Διεθνής καριέρα

Ο Βιγιαφάνιες ήταν στέλεχος της Εθνικής Αργεντινής U20 του Σέρχιο Μπατίστα το 2010. Το 2011, κλήθηκε προκειμένου να εκπροσωπήσει την Αργεντινή στο Παγκόσμιο Κύπελλο U20. Ο Βιγιαφάνιες έχει, επίσης, εκφράσει την επιθυμία του προκειμένου να αγωνιστεί με τα χρώματα της Εθνικής Ελλάδος, μέσω του προπάππου του από την πλευρά της μητέρας του, ο οποίος είχε γεννηθεί στον Πειραιά.